**Татар телендә гомуми белем бирү оешмаларында укучы балалар өчен**

**татар теленнән республика олимпиадасының**

**мәктәп туры биремнәре**

**(2022-2023 нче уку елы)**

**10 нчы сыйныф**

**Максималь балл – 50**

**Үткәрү вакыты – 120 минут**

**Текстны укыгыз.**

Автобуста барабыз. Мин бер буш урынга - гел тәрәзәгә карап барган кыз янына утырдым. Ул кояш баеп барганны да, басуларның сөрелгәнен дә, күк йөзенең нурлылыгын да әйтте, Карале, бу кыз сорауга сорау белән сөйләшә башлады түгелме? Ә тавышы шундый матур, көйле, моңлы. Йөзе дә яктырып, алсуланып киткәндәй булды. Чибәр генә үзе. Ә менә күзләре нинди төстә икән? Шушы кырлар, урманнар кебек яшелме, зәңгәрме? Шушы сөрелгән басу кебек чем-карамы? Әллә шушы күк йөзе кебек күкме? Нинди төстә генә булса да, матурдыр, нурлыдыр, мәхәббәтледер алар. Чын! Ихлас! Маңгай күзләрем күрмәсә дә, күңел күзем аермачык күрә, тоя аның карашларын. Ә күңел күзе мине бервакытта да алдаганы юк әле.

Ул арада автобус таныш авылга килеп керде. Ябык гәүдәле карт белән карчык безне каршы алдылар:

— Зөһрә, балам, — диде карчык.

Зөһрә салмак кына тора башлады. Менә ул, карашын тәрәзәдән алмыйча гына, нәзек, зифа бармаклары белән утыргычның йомшак мендәрләрен капшый-капшый, чыгу ягына кузгалды. Мин юл бирдем. Үзем дә белештермичә, кызның күзләренә үрелеп карадым. Барыбер күрмәдем!

— Хушыгыз.

— Хуш, сау бул, Зөһрә!

Тукталыштагы карт белән карчык, кулларын сузып, кызны күтәреп диярлек алдылар, җиргә төшерделәр. Зөһрә алар белән елмаеп исәнләште, ләкин йөзе һаман хәрәкәтсез, гамьсез иде. Ул хәтта карт белән карчыкка борылып та карамады, ә күзләре... Күзләре, карашлары ерак офыкның үле бер ноктасында эләгеп, катып калдылар. Зөһрә дөм сукыр иде.

Г. Гыйльмановтан

**I. Тестны эшләгез. (12 балл)**

1. Сүзнең транскрипциясендә хата булган вариантны билгеләгез. **(1 балл)**

а) сорауга – [сорауға]

ә) аермачык - [а°йырмачық]

б) йөзе - [йөзө]

2. Аваз саны белән хәреф саны туры килмәгән сүзне табыгыз. **(1 балл)**

а) көньяк

ә) елмаеп

б) офык

3. Кыска сузык авазларны билгеләгез. **(1 балл)**

а) [о], [ә], [у], [ы]

ә) [ө], [а], [ү], [и]

б) [о], [ө], [ы], [э]

4. *Кара әле Айтуган, Кеп-кечкенә ай туган* дигәндә *Айтуган, ай туган*сүзләре омонимнарның кайсы төренә карый? **(1 балл)**

а) омоформа

ә) омофон

б)омограф

5. ***Үлчәү*** (фигыль) ~ ***үлчәү*** (исем); ***карт*** (исем) ~ ***карт*** (сыйфат) сүзләрендә сүз ясалышының кайсы төре күзәтелә? **(1 балл)**

а) сүзләрнең бер сүз төркеменнән икенчесенә күчү ысулы

ә) бу сүзләр үзара омонимнар булып торалар

б) бу сүзләр үзара мәгънәдәш булып торалар

6. *Ай күрде, кояш алды*. (кыска булып кинәт беткән нәрсә турында) Нәрсә бу? **(1 балл)**

а) әйтем

ә) мәкаль

б) табышмак

7. Фигыль ясагыч кушымчаны табыгыз.

а) –ма/-мә

ә) –лай/-ләй

б) -сын/-сен

7. Бирелгән сүзләр арасыннан юклык алмашлыгын табыгыз. **(1 балл)**

а) барысы

ә) һичбер

б) нидер

8. Тезмә сүзләрдән торган рәтне билгеләгез. **(1 балл)**

а) каен яфрагы, каен себеркесе, юкә агачы

ә)каен җиләге, үги ана яфрагы, хуш ис

б) урманга бару, алма ашау, сөт эчү

9. Иярчен җөмләнең мәгънәсе ягыннан төрен билгеләгез. **(2 балл)**

*Маңгай күзләрем күрмәсә дә, күңел күзем аермачык күрә, тоя аның карашларын.*

а)синтетикиярчен сәбәп җөмлә

ә) синтетик иярчен шарт җөмлә

б) синтетик иярчен кире җөмлә

10. Кушма җөмлә составындагы гади җөмләләрне үзара бәйли торган синтетик чараны табыгыз. **(2 балл)**

а) көттерү интонациясе

ә) янәшә тору чарасы

б) ялгызак һәм парлы мөнәсәбәтле сүзләр

**II. Теоретик бирем. (16 балл)**

Лексикография һәм аның ике төре турында языгыз.

**III. Гамәли-иҗади бирем. (22 балл)**

1. *Маңгай күзләрем күрмәсә дә, күңел күзем аермачык күрә, тоя аның карашларын. Ә күңел күзе мине бервакытта да алдаганы юк әле* дигәндә *күңел күзе* нәрсә ул? Ни өчен егет кызның дөм сукыр икәнлеген сизмәгән? (16 җөмлә). ***(16 балл)***

2. Җөмләгә синтаксик анализ ясагыз. ***(6 балл)***

Зөһрә алар белән елмаеп исәнләште, ләкин йөзе һаман хәрәкәтсез, гамьсез иде.